Marie-Pierre Goyetche

**Marie-Pierre Goyetche** (Noumea, Kaledonia Berria, Frantzia, 1956ko otsailaren 12a) Kaledonia Berriko sindikalista eta politikari independentista da, 2010eko apirilaren 10etik Langile Kanaken eta Esplotatuen Batasun Sindikala (USTKE) sindikatuko presidentea.

## Bizitza 
### Jatorriak 
Marie-Pierre Goyetche euskal jatorriko Caldoche baten alaba da (jatorri europarreko natibo neo-kaledoniarra). Kolonietan preso egondako Dominique Goyetche (1836-1899) azkaindarraren eta meatze-prospektorea zen bere semearen, Pierre Goyetcheren (1870-1948), ondorengoa da.   

Bere ama mestizoa da, kanak eta japoniarra. Zazpi urterekin umezurtz geratu zen, 1963an, eta bere amaren familiaren tribuaren barruan hezi zuten. Beste ezer baino lehen, «kanak sentitzen» dela dio.   

## Ibilbidea Hezkuntza Nazionalean 
Bigarren Hezkuntza Teknikoan egin zuen bere ibilbidea. 1981ean Bioteknologiako maisu laguntzaile gisa hasi zen Koneko ikastetxean. Gero, Frantzia metropolitarrera joan zen familia arrazoiengatik eta Meauxeko lizeo profesional batean postua lortu zuen. 1991n Kaledonia Berrira itzuli zenean, Noumeako Lizeo Profesionalean hasi zen lanean. 

1999an, Hezkuntza Nazionaleko zuzendaritza-taldekoen oposizio-lehiaketa gainditu zuen, eta 2002an zuzendariorde postua lortu zuen Noumeako Riviere-Salée auzoko Pétro-Attiti lizeo profesionalean. 

## Militante sindikala eta independentista 
1976an sartu zen sindikalismoan, Funtzionarioen Federazioan.

1991n, Frantzia Metropolitarretik itzuli zenean, Louis Kotra Uregeiren USTKEn sartu zen, erakunde sindikal independentistan. Hasieran militante soila izan zen. Gero, irakaskuntzako federazioa gidatu zuen. Idazkari nagusi ondokoa ere izan zen eta, ondoren, Mahai Konfederaleko kide. 2003an sindikatuko 3. presidenteorde izendatu zuten eta, hala, Gerard Jodar presidente berriaren hurbileko kolaboratzailea izan zen. Bereziki arduratu zen erakunde sindikalaren barruko emakumeen batzordeaz. 

2007an Alderdi Laboristaren sorreran parte hartu zuen, USTKEren beso politikoa. 2008ko udal-hauteskundeetan zerrendaburua izan zen Poya landa-eremuko udalerri txikian (112 boto lortu zituen, emandako botoen % 8 eta 23 eserlekuetatik 2). 2009ko maiatzaren 10eko probintzia-hauteskundeetan ere aurkeztu zen, Hegoaldeko Probintzian. Lurraldeko probintziarik jendetsuena eta aberatsena zen, eta ez-independentistak gehiengoa ziren han. 2.227 boto baino ez zituen bildu (%3,68). Botoen %5eko langa pasatu gabe, alderdiak ez zuen hautetsirik lortu ez Probintziako Batzarrean, ez Kongresuan.

2009an Gerard Jodar eta sindikatuko beste militante batzuk kartzelaratu zituzten, greben ondorioz. Haien askatasuna eskatzeko antolatutako manifestazioetan lehen lerroetan egon zen Goyetche. Hala ere, espetxetik atera ondoren, Gerard Jodarrek barne kritika sakon bati aurre egin behar izan zion, bere azken presidente agintaldian (2006tik 2010era) sindikatua kudeatzeko moduari buruz. Azkenean, 2010eko apirilean Jodarrek USTKEtik alde egingo zuela iragarri zuen, bere sindikatu propioa sortzeko. Orduan, Marie-Pierre Goyetche hautatu zuten sindikatuko presidente 2010eko apirilaren 10ean.

2014ko maiatzaren 11ko hauteskunde probintzialetan parte hartu zuen, independentisten batasun-zerrendan (lehena 1989tik) Alderdi Laborista ordezkatuz. 12.363 botorekin, hau da, emandako botoen % 18,13rekin, ordezkariak lortu zituzten probintziako batzarrean eta Kongresuan. Horrela, Marie-Pierre Goyetche bi erakunde horietan sartu zen.

2024ko azaroan Alderdi Laboristako presidente izendatu zuten.

## Erreferentziak 
## Kanpo estekak